དེ་རྗེས་མཛད་སྒོའི་དམིགས་བསལ་སྐུ་མགྲོན་བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེས་གསུང་བཤད་གནང་བའི་ནང་།བོད་ཁྱིམ་སློབ་ཕྲུག་ཟུར་པའི་ཁྲོད་ནས་བཀའ་བློན་ཆེས་ཐོག་མར་གནང་མཁན་དེ་བཀའ་ཤག་སྐབས་༡༥པའི་ནང་པདྨ་དབྱངས་ཅན་ལགས་ཕེབས་པ་དེ་ཡིན་པ་དང་།ཁོང་བཀའ་བློན་གྱི་ཞབས་སྟེགས་སུ་ཕེབས་རྗེས་སུ་བཀའ་ཤག་ནང་གི་བཀའ་བསྡུར་སྤྱི་དང་།དམིགས་བསལ་ཤེེས་རིག་གི་ཐོག་ལ་གང་ཅིའི་ཐད་ནས་ཡར་རྒྱས་འགྲོ་བཞིན་ཡོད་སྐོར།ཁོང་ལ་མིག་དཔེ་བལྟས་ནས་བོད་ཁྱིམ་གྱི་སློབ་མ་རྣམས་མ་འོངས་པར་བཀའ་བློན་དང་སྲིད་སྐྱོང་གནང་དུ་ཕེབས་དགོས་སྐོར།དེ་རིང་གི་མཛད་སྒོ་དེ་རྒྱ་གར་ལ་ཐུགས་རྗེ་ཆེ་ཞུའི་མཛད་སྒོ་ཞིག་ཡིན་པ་དང་།དེ་བོད་མིའི་སྒྲིག་འཛུགས་ཀྱི་ངོས་ནས་གལ་ཆེན་པོ་བརྩི་དགོས་དོན་ནི།བོད་དང་བོད་མི་ལ་རྒྱ་གར་གཞུང་མང་གཉིས་ལས་ལྷག་བཀའ་དྲིན་ཆེ་བ་རྒྱལ་ཁབ་གཞན་གང་ཡང་མེད་སྟབས་ཡིན་པ་དང་།རྒྱ་གར་རྒྱལ་ཡོངས་སུ་ཐུགས་རྗེ་ཆེ་ཞུའི་ལས་འགུལ་སྤེལ་བ་ལ་བརྟེན་ནས་རྒྱ་གར་གྱི་འགོ་ཁྲིད་རྣམས་ལ་སེམས་འགུལ་ཐེབས་ཀྱི་ཡོད་སྐོར།གཞན་ཡང་ཁོང་གིས་ཇིའུ་མི་རིགས་ཀྱི་འདས་པའི་གནས་སྟངས་དང་འབྲེལ་ནས་བོད་མི་རྣམས་ཀྱིས་བོད་ཀྱི་རྩ་དོན་ཐོག་འབད་འབུངས་བྱ་གལ་ཆེ་སྐོར་སོགས་ཞིབ་ཕྲར་གསུངས་སོང་།